Predkladacia správa

Podnetom na predloženie materiálu je uznesenie vlády SR č. 874 bod C. 2. z 9. novembra 2005. 33. zasadnutie konferencie Organizácie Spojených národov pre výživu a poľnohospodárstvo (v texte ďalej FAO) sa uskutočnilo v Ríme, Talianskej republike v dňoch 19. – 26. novembra 2005.
Na 33. zasadnutí konferencie FAO sa zúčastnili delegácie zo 180 členských štátov, 1 členskej organizácie - Európskeho spoločenstva, 2 štátov žiadajúcich o členstvo vo FAO, 4 štátov so štatútom pozorovateľa, 12 medzinárodných organizácií a programov a 21 mimovládnych organizácií. Do skupiny 18 nezúčastnených členských štátov patrili hlavne ostrovné a malé štáty z regionálnej skupiny Latinskej Ameriky a Karibskej oblasti a z regionálnej skupiny Ázie. Z európskej regionálnej skupiny sa zúčastnili na konferencii všetky členské štáty.
Podľa uvedeného uznesenia vlády SR č. 874 bod B. 1. z 9. novembra 2005 sa na konferencii zúčastnila delegácia Slovenskej republiky (v texte ďalej SR), ktorú tvorili zástupcovia rezortov zahraničných vecí, zdravotníctva a pôdohospodárstva. Vedúcim delegácie SR bol pán Ján Golian, štátny tajomník Ministerstva pôdohospodárstva SR.
Na 33. konferencii FAO sa zúčastnila aj delegácia Európskeho spoločenstva - členskej organizácie FAO, ktorú viedla pani Mariann Fischer Boelová, členka Komisie zodpovednej za poľnohospodárstvo, rozvoj vidieka a rybárstvo.
Práca konferencie FAO sa uskutočnila v rámci plenárneho zasadnutia, v dvoch pracovných komisiách, na sprievodných konzultáciách, v pracovných skupinách, seminároch. Postoje, pozičné stanoviská a pripomienky boli predmetom rokovaní regionálnych skupín, skupiny krajín OECD a skupiny rozvojových krajín, tzv. skupiny krajín 77.
Zástupcovia delegácie SR sa aktívne zúčastnili na práci a formulovaní postojov, pripomienok a záverečných vystúpení, stanovísk 25 členských štátov EÚ a Európskeho spoločenstva v rámci pokračujúcich rokovaní Koordinačnej pracovnej skupiny FAO pri Rade EU, ktorá zasadala počas celej 33. konferencie FAO (dva až trikrát denne). K niektorým vystúpeniam sa pripojili aj pristupujúce štáty do EÚ a kandidátske krajiny, ktoré sa zúčastnili práce v COORD - AGRI FAO v pozícii pozorovateľov.
Vo vystúpeniach vedúcich delegácií na plenárnom zasadnutí a v sprievodných aktivitách sa podporovala potreba reformy FAO, programy a oblasti aktivít najmä trvalo udržateľné využívanie prírodných zdrojov, vrátane lesných, ochrana a zdroje rýb, krajiny a vôd, zachovanie genetických zdrojov pre výživu a poľnohospodárstvo, úloha FAO pri tvorbe noriem v rámci činnosti Komisie Codex Alimentatius, zber a šírenie informácií prostredníctvom Svetového informačného centra pre poľnohospodárstvo - WAICENT, pozícia FAO ako strategického strediska a tiež základne pre odovzdávanie poznatkov, vedomostí, expertíz, programov a projektov technickej spolupráce a iné. Podľa týchto vystúpení konferencia konštatovala, že je potrebné venovať trvalú pozornosť odstraňovaniu, ale aj predchádzaniu podvýživy a hladu a tým aj chudoby, nakoľko vystúpenia identifikovali pomalý pokrok v implementácii záväzkov zo Svetového potravinového summitu a Miléniových rozvojových cieľov. Diskusia sa zameriavala aj na reformy vo FAO, prípravu nezávislého externého hodnotenia, na priority dvojročného a strednodobého programu organizácie a taktiež na prerokovanie legislatívnych, ústavných a organizačných otázok.

Členovia delegácie SR pracovali tiež v I. a II. komisii a postupovali podľa schválenej smernice v zmysle uznesenia vlády SR č. 874 v bode A. 2..
Za významné pre budúcu spoluprácu SR s FAO možno považovať:
-	hlavné vystúpenie vedúceho delegácie SR pána Jána Goliana, štátneho tajomníka MP SR, v ktorom boli naznačené priority a zámery ako aj podpora spolupráci SR s FAO,
-	stretnutia a prijatia na úrovni generálneho riaditeľa FAO a námestníka generálneho riaditeľa FAO, ktoré vytvárajú rámec pre budúcu vzájomnú spoluprácu,
-	využívanie Slovenského strediska v ústredí FAO v Ríme ako súčasť sekretariátu 33. konferencie, informačno-komunikačné a rokovacie priestory pre delegátov, pracovné konzultácie delegácií vrátane pracovnej konzultácie delegácie ES.
Dôležitými udalosťami konferencie boli zvolenie Jacquesa Dioufa za generálneho riaditeľa FAO na obdobie 1. január 2006 - 31. december 2011, schválenie programu a rozpočtu na roky 2006 - 2007, strednodobého plánu FAO do roku 2011, predstavenie reformy organizácie a základného dokumentu prvých celosvetových smerníc práva na primerané potraviny v nadväznosti na národnú potravinovú bezpečnosť.
33. konferencia FAO v rámci plenárneho zasadnutia v záverečnej fáze rokovania prijala správy o rezolúciách, výsledkoch činnosti I. a II. komisie a schválila Deklaráciu k 60. výročiu založenia FAO (Quebeck, 16. októbra 1945). V tejto časti konferencie bol zvolený   nezávislý predseda Rady FAO pán Mohamed Said Noori Naimi (Iránska islamská republika) a tiež  nové členské štáty do Rady FAO.
Zo záverečnej správy a prijatých rezolúcií považujeme pre budúcu spoluprácu členských štátov za dôležité:
- rezolúciu o rozpise rozpočtu FAO na roky 2006 – 2007,
- rezolúciu o stupnici príspevkov na roky 2006 – 2007,
- prijatie Bieloruskej republiky za člena FAO.

Informácia podrobnejšie uvádza priebeh, postup delegácie SR a výsledky konferencie.
Zo záverov 33. zasadnutia konferencie FAO vyplývajú úlohy a záväzky, ktorých plnenie bude zabezpečovať Ministerstvo pôdohospodárstva SR vo svojej pôsobnosti. MP SR bude spolupracovať pri riešení odborných problémov s Ministerstvom zdravotníctva SR, Ministerstvom hospodárstva SR, Ministerstvom práce a sociálnych vecí SR, Ministerstvom životného prostredia SR, Ministerstvom školstva SR, Ministerstvom vnútra SR, Ministerstvom spravodlivosti SR, Štatistickým úradom SR a inými inštitúciami vrátane mimovládneho sektora.
V medzinárodno-politických otázkach bude pokračovať úzka spolupráca s Ministerstvom zahraničných vecí SR..
Materiál nemá finančný, ekonomický dopad ani dopad na životné prostredie a nemá vplyv na zamestnanosť a podnikateľské prostredie.